
A vér-agy gátat körülvevő makró- és mikroglia vizsgálata, humán fokális kortikális diszplázia esetén

 
Az epilepsziás betegek nagy része gyógyszeres kezelés mellett tünetmentes, de gyakran a farmakoterápia hatástalan marad. Ennek leggyakoribb oka a fokális kortikális diszplázia (FCD). Laborunk a II-es típusú FCD-t (FCDII) vizsgálta, ahol a sérült vagy megtartott kortikális lamináció mellett elmosódott szürke- és fehérállományi határ, valamint diszmorfikus neuronok és abnormális gliasejtek felismerhetőek. Előzetes tanulmányok már rámutattak, hogy FCD-s esetekben a gliasejtek száma megnő, morfológiájuk megváltozik, azaz gliózis alakul ki. Továbbá megfigyelték a vér-agy gát (BBB) megrongálódását.
Vizsgálatunk során 3 műtétileg eltávolított, immerziósan fixált FCDII-s agyszövet mintát és 3 rövid post-mortem idejű (2-5 h perfúziós fixálás) kontroll kérgi mintát vetettünk össze egymással. Ehhez immunfestett metszeteket használtunk, a mikrogliát IBA1, az asztrocitákat GFAP immunofestéssel jelöltük meg, az ereket a bazális membránhoz kötő biotinilált lektinnel tettük láthatóvá. Ezekről konfokális fluoreszcens mikroszkópban készítettünk képeket. A kvantitatív mérésekhez Slide Scanner-ben készítettem felvételeket. A képek fluoreszcens intenzitását ImageJ programmal mértük meg.

Eredményeink szerint a nagyobb és kisebb átmérőjű erek mentén a GFAP elemek különböznek. Az előbbiek körül szignifikánsan nagyobb a GFAP-pozitív sejtek intenzitása, reaktív gliózist mutatva. Viszont az IBA1-pozitív elemek intenzitása nem nő.

A makró- és mikroglia elemek morfológiai változása funkcionális következményekre utal, melyek hathatnak a BBB működésére.



